In "Futur" che fascinescha pitschen e grond

L'Uniun Rumantsch Grischun (URG) ha edì in nov cudesch da la retscha "Egls averts". Il tema da quest tom e a medem temp fascinant e cuntravers: il "Futur". Suenter il bellezza cudesch "Mammals", cumpar en rumantsch il 1999, cun bleras illustraziuns da colur e texts infurmativs davart animals conuschents e main conuschents è ussa gia en vendita il proxim cudesch da la chasa editura "Dorling Kindersley" a Londra. Grazia a la lavur speditiva da translaziun e da terminologia da la Lia rumantscha (LR) èsi pussaivel da realisar tals cudeschs en in temp fitg curt. Per pudair edir quests cudeschs per uffants e creschids, ston els numnadamain vegnir stampads ensemen cun ils cudeschs d'in'autra lingua - uschiglio na fiss ina stampa da cudeschs rumantschs cun ina pitschna ediziun da 2000 exemplars finanzialmain betg realisabla. Felix Giger da I'URG vul edir - sch'el chatta avunda sponsurs - mintg'onn dus ulteriurs toms da questa retscha da cudeschs tematics che sa vendan fitg bain. Per la lingua rumantscha èn tals projects da gronda valur - els augmentan ils champs d'applicaziun dal rumantsch e la terminologia specifica.
Il futur empermetta bler - bler per far la vita (anc) pli cumadaivla. La tecnologia sa sviluppescha a moda rasanta. Forsa che nus vivain tuts en in per onns en ina chasa dal futur che consumescha strusch aua ed energia. In robot ans porta la damaun in bun cuppin café ed ina sadella intelligenta zavra noss rument da chasa... Las maschinas daventan adina pli intelligentas e la realitad virtuala survegn adina dapli impurtanza en nossa vita. Tgi na vul betg vesair il nunvesaivel? Cun la glisch ultravioletta n'è er quai nagin striegn pli. Tgi sa, forsa è quai er tut be in'utopia dals umans. En mintga cas s'avanza la perscrutaziun di per di e sviluppescha chaussas che pon propi esser nizzaivlas per ils umans. Per exempel in egl artifizial u pel nova ch'ins po producir artifizialmain. Ma bleras novaziuns tecnicas sveglian era la sceptica e fan bunamain in pau tema.
Tuttina, sche nus vivain da di a di e pensa in sco Albert Einstein "Jau na pens mai a l'avegnir - quel vegn anc baud avunda" u sche nus ans legrain sin l'avegnir: i vala en mintga cas la paina da fufragnar en quest "Futur" captivant sco er cuntravers.
Ils cudeschs "Futur" e "Mammals" da la retscha "Egls averts" pudais Vus retrair per frs. 24.50 da la Lia rumantscha, Via da la Plessur 47, 7000 Cuira.

[Pagina rumantscha]